S-202/2014

Mál þetta, er höfðað með ákæru lögreglustjórans á Akureyri útgefinni 17. nóvember 2014 á hendur R og S. Málið er höfðað:

„gegn [R], fyrir eftirtalin fíkniefnaviðskipti:

A.

Að hafa föstudaginn 6. september 2013, í söluskyni móttekið 75 grömm af kannabisefnum (marihúana) af meðákærða [X], en efnin fékk hann afhent á bifreiðastæði við Múrbúðina að Óseyri á Akureyri og látið félaga sinn og meðákærða [S] hafa efnin til sölu.

Telst þetta varða við 2. gr. sbr. 5. gr. og 6. gr. laga um ávana- og fíkniefni, nr. 65, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

B.

Að hafa í júlí 2013 keypt um 20 til 30 grömm af amfetamíni af [Y], fengið þau send eða flutt frá Reykjavík til Akureyrar og síðan selt efnin í félagi við meðákærða [S].

Telst þetta varða við 2. gr. sbr. 5. gr. og 6. gr. laga um ávana- og fíkniefni, nr. 65, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

C.

Að hafa um miðjan ágúst 2013, keypt um 100 grömm af kannabisefnum (marihúana) af nefndum [Y] sbr. 5. gr. og 6. gr. laga um ávana- og fíkniefni, nr. 65, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

[...] Gegn ákærða [S] fyrir eftirtalin fíkniefnaviðskipti:

A.

Að hafa ásamt meðákærða [R], selt á Akureyri, annarsvegar um 20 til 30 grömm af amfetamíni í júlí 2013 og um 100 grömm af kannabisefni (marihúana) í ágúst 2013.

Telst þetta varða við 2. gr. sbr. 5. gr. og 6. gr. laga um ávana- og fíkniefni, nr. 65, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

B.

Að hafa í september 2013, móttekið um 90-100 grömm af kannabisefnum (marihuana) frá með ákærða [R] til geymslu og verið með vörslum sínum á heimili sínu í um viku, uns meðákærði náði í efnin aftur og fengið fyrir þetta um 20.000 til 30.000 krónur í peningum.

Telst þetta varða við 2. gr. sbr. 5. gr. og 6. gr. laga um ávana- og fíkniefni, nr. 65, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

C.

Að hafa á tímabilinu ágúst 2013 og til og með nóvember 2013 selt á Akureyri og nágrenni um 30 til 40 grömm af kannabisefnum.

Telst þetta varða við 2. gr. sbr. 5. gr. og 6. gr. laga um ávana- og fíkniefni, nr. 65, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærðu verði dæmdir til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrám 25.900, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Jafnframt er gerð krafa um að [...] ákærðu sæti upptöku á haldlögðum ágóða af fíkniefnasölu sinni, með vísan til 7. mgr. 5. gr. laga nr. 65, 1074 og 2. mgr. 14. gr. reglugerðar nr. 233, 2001 og 69. gr., sbr. 1. mgr. 69. gr. B almennra hegningarlaga nr. 19, 1940, sbr. lög nr. 149, 2009:

1 Ákærði [R] sæti einn upptöku á ágóða að fjárhæð kr. 170.000.

2 Ákærðu [S] og [R], sæti saman upptöku á ágóða að fjárhæð kr. 290.000 krónur.“

Upphaflega var ákæra höfðuð á hendur fjórum mönnum, ákærðu og tveimur öðrum. Undir rekstri málsins var því skipt upp svo að hér er dæmdur hluti þessara ákærðu en hluti hinna tveggja dæmist í öðru máli.

Ákærðu komu fyrir dóm og játuðu sök samkvæmt ákæru. Með játningu sinni, sem ekki er ástæða til að draga í efa og fær stoð í gögnum málsins, eru þeir sannir að sök og hafa unnið sér til refsingar. Hvorugum þeirra hefur verið gerð refsing áður svo vitað sé, og verður horft til þess, sem og játningar þeirra. Þá verður horft til ungs aldurs þeirra beggja og þess tíma sem liðinn er frá brotunum. Refsing hvors um sig ákveðst tveggja mánaða fangelsi en rétt er að fullnustu hennar verði frestað og niður falli hún að liðnum tveimur árum haldi sá ákærði almennt skilorð. Fallast ber á gerðar upptökukröfur. Ekki leiddi sakarkostnað af málinu.

Af hálfu ákæruvaldsins fór E-kk-nf Þ-kk-nf ftr. með málið.

Þ-kk-nf D-kk-nf héraðsdómari kveður upp dóm þennan.

D Ó M S O R Ð

Ákærði R sæti fangelsi í tvo mánuði. Fullnustu refsingarinnar skal frestað og niður skal hún falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði S sæti fangelsi í tvo mánuði. Fullnustu refsingarinnar skal frestað og niður skal hún falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Upptæk skulu gerð fíkniefni þau sem haldlögð voru við rannsókn málsins, sbr. efnaskýrslu nr. 25.900.

Ákærði R sæti einn upptöku á 170.000 krónum.

Ákærðu S og R, sæti saman upptöku á 290.000 krónum.